b'\n_START_ARTICLE_\nAbu Hanifa Dinavari\n_START_PARAGRAPH_\nAbu Hanifa Dinavari (perz. \xd8\xa7\xd8\xa8\xd9\x88\xd8\xad\xd9\x86\xdb\x8c\xd9\x81\xd9\x87 \xd8\xa7\xd8\xad\xd9\x85\xd8\xaf \xd8\xa8\xd9\x86 \xd8\xaf\xd8\xa7\xd9\x88\xd9\x88\xd8\xaf \xd8\xaf\xdb\x8c\xd9\x86\xd9\x88\xd8\xb1\xdb\x8c; puno ime: Abu Hanifa Ahmad ibn Davud Dinavari, 828.\xe2\x80\x93896.) je bio kurdski znanstvenik koji je pisao brojna djela na podru\xc4\x8dju astronomije, poljoprivrede, botanike, metalurgije, geografije, matematike i povijesti. Rodio se u iranskom gradi\xc4\x87u Dinvaru koji se nalazi na pola puta izme\xc4\x91u Hamadana i Kerman\xc5\xa1aha, a studirao je astronomiju, matematiku i mehaniku u Isfahanu odnosno filologiju i poeziju u Kufi i Basri. Ve\xc4\x87ina njegovih radova nije sa\xc4\x8duvana i danas o njima uglavnom zna iz djela kasnijih autora koji su ga citirali ili prepisivali. Me\xc4\x91u Dinavarijeva najzna\xc4\x8dajnija djela spadaju \xe2\x80\x9eKnjiga o biljkama\xe2\x80\x9d zbog \xc4\x8dega ga se smatra ocem islamske botanike, te \xe2\x80\x9ePodrijetlo Kurda\xe2\x80\x9d \xc5\xa1to ga \xc4\x8dini prvim znanstvenikom koji je pisao o toj temi. Umro je 24. srpnja 896. godine u rodnom Dinvaru.'